-Hetta er sera tápuligt. Men vit høvdu einki við tað at gera, tí vit hava ikki ábyrgdina inni á økinum. Tað hava fyrireikararnir. Soleiðis sigur vakthavandi á politistøðini um eina hending mitt í nátt í sambandi við tiltakið Voxbotn. Ein ávirkaður ungur maður var sloppin upp á takið á Hotel Tórshavn, og har setti hann seg við báðum beinum út av tromini og drakk, meðan hann lurtaði eftir tónleiki. Nógv fólk sóu tilburðin niðri av vegnum í Vágsbotni, og tey tóku myndir, sum tey løgdu út. Løgreglan var ikki tilkallað, tí hon hevur ikki ábyrgdina inni á økinum, og tí máttu fyrireikarnir taka sær av tí. Dimma. fo veit ikki, hvør fóru eftir manninum, men hann kom niður aftur tann rætta vegin. Vitni siga við dimma. fo, at onkur skrykti í mannin, og tíbetur datt hann tann rætta vegin. -Hetta er sera vandamikið spæl, og tað skal ikki serliga nógv til at missa javnvágina í kenningini. Hetta kundi endað heilt galið, sigur vakthavandi, sum øtast um tað, ið hendi í nátt. Hetta var nevniliga ikki einasta staðið, har fólk fóru upp á takið, hóast tað mundi vera tað vandamiklasta. Eisini á Sirkus høvdu fleiri fólk leitað sær upp á takið at hyggja og lurta, og løgreglan sjálv varð boðsend til Tinghúsið, har fleiri fólk vóru uppi á takinum. -Tinghúsið er uttan fyri økið, og tí tóku vit okkum av teirra hendingini. Teir menninir vóru tiknir niðir, og teir fáa eina bót fyri brot á viðtøkurnar, sigur Vakthavandi. Ein hópbardagi í Tórsgøtu millum einar fimtan mans endaði eisini í politirapportini hjá løgregluni, sum mátti skilja óðu menninar við piparspray. Hetta var um 2-tíðina í nátt. Løgreglan var eisini tilkallað til eini hús í Havn, har maður og sonur vóru farnir til hendurs.